
A kültéri levegő aeroszol koncentrációnak vizsgálata Csíkszeredában

Kulcsszavak: Levegő; aeroszol; Koncentráció;PM;szuszpendált
A légszennyezés problémája egyidős az emberiséggel, viszont a gazdasági-, ipari fejlődésnek és a népesség növekedésnek köszönhetően napjainkban globális méreteket ölt. A légszennyezés káros hatása számos területen megtapasztalható, káros hatással van az emberi egészségre, a növényzetre és az épített örökségre.
Dolgozatunk során a légszennyező anyagok közül a PM1, PM2,5, PM4, PM10 és összes aeroszol (TSP) koncentrációit követtük nyomon. Csíkszereda öt különböző pontjában végeztünk pontszerű és folyamatos aeroszol koncentráció méréseket. A légszennyező paraméterek alakulásán túl nyomon követtük a közúti forgalom intenzitásának változását a napszakok (délelőtt, délután) függvényében, valamint összefüggéseket kerestünk az aeroszolok és a meteorológiai paraméterek változása között.
A mérési eredményeink jelentős különbségeket mutattak a város különböző pontjain mért aeroszol koncentrációk között. A hétköznap-délelőtti aeroszol koncentrációk lényegesen magasabbak voltak a hétköznap-délutáni mérések eredményeihez viszonyítva, minden egyes mérési pontban. A hétvégi aeroszolok koncentrációi lényegesen alacsonyabbak voltak, a hétköznapi rögzített értékekéhez viszonyítva. A hétvégi délelőtti és délutáni koncentrációk közötti különbségek mérsékeltebbek voltak, mint a hétköznapi mérések eredményi. A mintavételezés második fázisában, a kora reggeli órákban (6-9 óra között), folyamatos aeroszol koncentráció méréseket valósítottunk meg. Az eredmények szoros összefüggést mutattak a kora reggeli csúcsforgalom alakulásával. A csapadékos periódusban az aeroszolok koncentrációja megközelíti az alapértékeket. A csapadék kimosó hatása érvényesült, alacsonyabb koncentrációkat tapasztaltunk esős napokon, míg csapadékmentes napokon magasabb aeroszol koncentrációt mértünk.
A városközpontban mért folyamatos PM10 koncentrációt összehasonlítva a Környezetvédelmi Ügynökség által mért órás PM10 adatokkal, az esetek többségében (93,16%) a városközpontban volt magasabb a PM10 koncentrációja (átlagosan 3,27-szer nagyobb volt a városközpontban, mint a HR02 mérőállomáson mért koncentrációk).



